Sigurður og Hreiðar Már menn ársins (JGH)

HÁTTVIRTUR FORSÆTISRÁÐHERRA, Halldór Ásgrímsson, aðrir ráðherrar, góðir gestir.

„BETRA ER að vinna afreksverkin – en að lesa um þau."

ÞANNIG HLJÓMAR GAMALT máltæki og er að venju hverju orði sannara; að vera í eldlínunni á leikvellinum og láta verkin tala. En þetta segir þó ekki alla söguna. Það er auðvitað bæði fræðandi og lærdómsríkt að lesa um afreksverk.

ÞAÐ ER SÖMULEIÐIS mikilvægt að menn séu heiðraðir fyrir afrek sín – þeim sjálfum og öðrum til hvatningar.

TIL ÞESS ERUM VIÐ einmitt komin hingað í dag; að heiðra þá Sigurð Einarsson, starfandi stjórnarformann Kaupþings banka, og Hreiðar Má Sigurðsson, forstjóra bankans, mennina sem Frjáls verslun hefur útnefnt menn ársins í íslensku atvinnulífi árið 2005.

ÞEIR HLJÓTA ÞENNAN heiður fyrir framúrskarandi hæfni við rekstur bankans, stækkun hans, farsælan feril, athafnasemi og frumkvöðlastarf í útrás íslenskrar bankaþjónustu og þróun íslensks fjármagnsmarkaðar.

ÞAÐ TÓK DÓMNEFND Frjálsrar verslunar aðeins tvo fundi að komast að niðurstöðu. Vinnan fór þannig fram að ég setti nöfn 15 þekktra athafnamanna niður á blað og síðan rökræddu menn sig til þeirrar niðurstöðu að Kaupþing banki væri ekki aðeins stór banki heldur sterkur banki – og að engir aðrir ættu útnefninguna frekar skilið en þeir Sigurður og Hreiðar Már.

ÞETTA ER Í fyrsta sinn sem Frjáls verslun útnefnir menn í fjármálageiranum – þeim hluta atvinnulífsins sem stækkað hefur örast á undanförnum árum.

Í DÓMNEFND FRJÁLSRAR verslunar sitja auka mín eftirfarandi menn: Benedikt Jóhannesson, framkvæmdastjóri Heims, útgáfufélags Frjálsrar verslunar, en hann er formaður nefndarinnar. Guðmundur Magnússon, prófessor í hagfræði, Þorgeir Baldursson, forstjóri Prentsmiðjunnar Odda og Jón Helgi Guðmundsson, forstjóri Norvikur og aðaleigandi Byko.

Veislugestir góðir!

ÞAÐ ER Í SJÁLFU sér fremur erfitt að finna réttu lýsingarorðin til að segja frá og lýsa stækkun Kaupþings banka undir stjórn þeirra Sigurðar og Hreiðars Más – svo mikil er hún.

STÆRÐ EFNAHAGSREIKNINGS bankans hefur 1.000-faldast frá því að Sigurður Einarsson varð forstjóri árið 1996, markaðsvirðið hefur 1.243 faldast og eigið féð hefur 365 faldast á þessum tíma. Fyrirtækið er stærsta fyrirtæki á Íslandi og með starfsemi í tíu löndum – og skráð í Kauphöllinni í Stokkhólmi. Ekkert íslenskt fyrirtæki hefur stækkað í líkingu við þetta. Kaupþing banki er stærri en Landsbanki og Íslandsbanki til samans.

TIL AÐ LÝSA ÞVÍ að efnahagsreikningur hafi 1.000-faldast þá má hugsa sér það þannig að það birtist súlurit í Frjálsri verslun þar sem upphafsfjárhæðin er 1 sentímetra há súla í blaðinu. Með sama kvarða er þúsund-földun hvorki meira né minna en 10 metra há súla. Sú hæð samsvarar þriggja hæða húsi. Í raun hefði 10 metra löng og mjó pappírsræma þurft að fylgja blaðinu til að hafa súluritið rétt.

SVONA HEFUR STÆKKUN Kaupþings banka eigi að síður verið frá því að Sigurður varð forstjóri árið 1996. Og maður þarf eiginlega að hringja í prófarkalesarann eða fletta upp í orðabók til að fá úr því skorið hvort efnahagsreikningur Kaupþings banka sem núna hljóðar upp á 2.400 milljarða sé ekki örugglega 2,4 billjónir króna. Þá fjárhæð skilur að sjálfsögðu enginn.

ÞEIR SIGURÐUR EINARSSON og Hreiðar Már Sigurðsson voru báðir ráðnir til Kaupþings árið 1994. Sigurður varð forstjóri árið 1996 en frá árinu 2003 hefur hann verið titlaður starfandi stjórnarformaður. Sigurður segir kankvís í viðtali við Frjálsa verslun að það sé „kannski misvísandi að tala um „starfandi stjórnarformann" því þá sé eins og aðrir stjórnarformenn geri ekki neitt."

Ágætu gestir!

KAUPÞING BANKI ER 9. stærsti bankinn á Norðurlöndum og hann er í 180. sæti á heimslistanum, þ.e. af nokkur þúsund bönkum í heiminum. Framtíðarsýn bankans er áræðin: Markmið hans á næstu fimm árum er að verða í hópi fimmtíu stærstu banka heims.

ÞAÐ ER KLASSÍSKT umræðuefni í rekstrarhagfræði, þegar fyrirtæki hyggur á kaup á öðru fyrirtæki, hvort kaupa eigi fyrirtæki með langa tapsögu eða kaupa fyrirtæki sem rekið hefur verið með hagnaði. Undir stjórn þeirra Sigurðar og Hreiðars hefur Kaupþing banki valið þá leið að kaupa og sameinast aðeins vel reknum fyrirtækjum. Dugir að nefna Sofi í Finnlandi, JP-Nordiska í Svíþjóð, Búnaðarbankann (samruni), FIH í Danmörku og Singer & Friedlander í Bretlandi – en tvær síðastnefndu fjárfestingarnar eru á meðal helstu fjárfestinga í útrás íslenskra fyrirtækja.

Góðir hálsar!

EKKI VERÐUR UM ÞÁ Sigurð Einarsson og Hreiðar Má Sigurðsson fjallað án þess að minnast á þeirra ágætu eiginkonur og stuðning þeirra. Eða eins og einhver sagði: „Þessir menn eru náttúrulega aldrei heima." Sigurður er giftur Arndísi Björnsdóttur viðskiptafræðingi. Eiginkona Hreiðars Más er Anna Lísa Sigurjónsdóttir kennari. Það er fyllsta ástæða til að klappa fyrir þeim valkyrjum.

ÉG SAGÐI Í UPPHAFI: „Betra er að vinna afreksverkin – en að lesa um þau."

ÉG HVET YKKUR samt til að lesa 22 síðna umfjöllun Frjálsrar verslunar um Kaupþing banka og þá Sigurð og Hreiðar Má. Ég vil sömuleiðs nota tækifærið og óska fjölskyldu og vinum Sigurðar og Hreiðars Más til hamingju með daginn – sem og 2.400 starfsmönnum Kaupþings banka um allan heim.

Veislugestir góðir:

LYFTUM GLÖSUM (og það þrátt fyrir að í bankaheiminum snúist allt um lánshæfismat eins A+, AA+, AAA+ og önnur AA-samtök).

HREIÐAR MÁR SIGURÐSSON og Sigurður Einarsson eru menn ársins 2005 í atvinnulífinu á Íslandi.

Þeir lengi lifi: Húrra, húrra, húrra, húrra.

Skál.

Jón G. Hauksson

Myndir úr hófinu

Fleiri pistlar